## Uredba o Tarifi za utvrđivanje vrijednosti iznosa naknade za pružanje primarne i sekundarne pravne pomoći za 2010. godinu

### NN 14/2010 (29.1.2010.), Uredba o Tarifi za utvrđivanje vrijednosti iznosa naknade za pružanje primarne i sekundarne pravne pomoći za 2010. godinu

VLADA REPUBLIKE HRVATSKE

337

Na temelju članka 60. stavka 2. Zakona o besplatnoj pravnoj pomoći (»Narodne novine«, broj 62/2008), Vlada Republike Hrvatske je na sjednici održanoj 21. siječnja 2010. godine donijela

UREDBU

O TARIFI ZA UTVRĐIVANJE VRIJEDNOSTI IZNOSA NAKNADE ZA PRUŽANJE PRIMARNE I SEKUNDARNE PRAVNE POMOĆI ZA 2010. GODINU

Članak 1.

Ovom Uredbom određuje se način vrednovanja i obračunavanja vrijednosti visine naknade za pružanje primarne i sekundarne pravne pomoći koju pružaju odvjetnici (u daljnjem tekstu: pružatelji), kada ju pružaju na temelju uputnice izdane od nadležnog ureda državne uprave u županijama, odnosno uredu Grada Zagreba (u daljnjem tekstu: Ured) u skladu s odredbama Zakona o besplatnoj pravnoj pomoći (u daljnjem tekstu: Zakon).

TARIFA ZA UTVRĐIVANJE VISINE NAKNADE ZA PRIMARNU I SEKUNDARNU PRAVNU POMOĆ

Članak 2.

Naknada za primarnu i sekundarnu pravnu pomoć (u daljnjem tekstu: pravna pomoć) za pojedine pravne radnje i pojedine vrste postupaka utvrđuje se u bodovima.

Članak 3.

UPRAVNI POSTUPAK

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. podnesci kojima se pokreće upravni postupak uz navođenje činjeničnih navoda i obrazloženih prijedloga | 40 bodova |
| 2. za zastupanje na ročištima u upravnom postupku | 20 bodova |
| 3. sastavljanje žalbe, izvanrednih pravnih lijekova | 50 bodova |

Uputnica se izdaje u najvećoj sveukupnoj vrijednosti do 120 bodova za upravni postupak u prvom stupnju kojim se pokrivaju maksimalno tri radnje u postupku.

Za upravni postupak drugog stupnja izdaje se uputnica za jednu pravnu radnju iz točke 3.

Ako se izdaje uputnica za oba stupnja postupka, ona se izdaje na vrijednost od 130 bodova.

Članak 4.

POSTUPAK PRED EUROPSKIM SUDOM ZA LJUDSKA PRAVA I USTAVNIM SUDOM REPUBLIKE HRVATSKE

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| podnesci kojima se pokreće postupak pred Ustavnim sudom Republike Hrvatske i Europskim sudom za ljudska prava, obrazloženi podnesci s činjeničnim i pravnim navodima | 150 bodova |

Članak 5.

PARNIČNI POSTUPAK

1. Sastavljanje tužbi i podnesaka

– u sporovima:

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1.1. radi smetanja posjeda, te prava služnosti kada se radi o vlasništvu kuće, stana ili poslovnog prostora za koje se prema odredbama Zakona može odobriti pravna pomoć | 50 bodova |
| 1.2. radi razvoda ili poništenja braka,  o postojanju ili nepostojanju braka | 50 bodova |
| 1.3. za utvrđivanje ili osporavanje očinstva, te odluke o tome s kime će živjeti maloljetna djeca | 50 bodova |
| 1.4. iz radnih odnosa (poništenje otkaza, utvrđivanje prava na rad i sl.) | 50 bodova |
| 1.5. za zakonsko uzdržavanje ili dokidanje obveze uzdržavanja | 50 bodova |
| 1.6. za sastavljanje odgovora na tužbu i ostalih podnesaka u postupku, za sastavljanje prijedloga za povrat u prijašnje stanje | 25 bodova |

2. Zastupanje na ročištima

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 2.1. za svako ročište (na kojem se raspravljalo o glavnoj stvari ili su se izvodili dokazi, na kojem se raspravljalo samo o procesnim pitanjima, na kojem se prije raspravljanja o glavnoj stvari postupak završio povlačenjem tužbe ili prigovora, presudom na osnovi priznanja ili na osnovi izostanka ili ogluhe, kao i za ročište na kojem se objavljuje presuda) | 50 bodova |
| 2.2. za raspravu pred sudom drugog stupnja odvjetniku pripada naknada kao i za sudjelovanje na raspravi u prvom stupnju | 50 bodova |
| 2.3. u postupku medijacije u pravnim stvarima za koje se može odobriti besplatna pravna pomoć | 50 bodova |

Za prvi stupanj izdaje se uputnica u vrijednosti:

– do 200 bodova za postupke u podtočkama 1.1. i 1.5., čime su pokrivene maksimalno četiri pravne radnje;

– do 300 bodova za postupke u podtočkama 1.2. i 1.3., čime je pokriveno maksimalno šest pravnih radnji;

– do 250 bodova za postupke u podtočki 1.4., čime je pokriveno maksimalno pet pravnih radnji.

3. Pravni lijekovi

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 3.1. za sastavljanje redovnih pravnih lijekova protiv presude, kao i protiv rješenja u parnicama zbog smetanja posjeda | 60 bodova |
| 3.2. za sastavljanje žalbe protiv rješenja | 25 bodova |
| 3.3. za sastavljanje odgovora na žalbu | 50 bodova |
| 3.4. za sastavljanje izvanrednih pravnih lijekova | 75 bodova |
| 3.5. za odgovore na izvanredne pravne lijekove | 50 bodova |

Za drugi stupanj izdaje se uputnica u vrijednosti radnje koja se poduzima u tom postupku.

Ukoliko se uputnica izdaje za oba stupnja parničnog postupka, onda se ona izdaje na vrijednost do 400 bodova.

Za izvanredne pravne lijekove obvezno se izdaje posebna uputnica na vrijednost radnje za koju se izdaje.

Članak 6.

OVRŠNI POSTUPAK
(samo u slučajevima kad se radi o postupcima za koje se može odobriti besplatna pravna pomoć)

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. prijedlozi za izdavanje rješenja o ovrsi, prijedlozi za izdavanje privremenih i prethodnih mjera, prigovori protiv rješenja o ovrsi i protivljenja prijedlozima za izdavanje privremenih i prethodnih mjera, te odgovori na prigovore protiv rješenja o ovrsi | 40 bodova |
| 2. za zastupanje na ročištu | 40 bodova |
| 3. za sastavljanje pravnih lijekova | 40 bodova |

Za ovršni postupak izdaje se uputnica u vrijednosti radnje za koju se izdaje.

Članak 7.

IZVANPARNIČNI POSTUPAK

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. izrada podnesaka u izvanparničnim postupcima (npr. koji se vode radi utvrđivanja izvanbračne zajednice, diobu zajedničke imovine ili bračne stečevine, i dr.) | 40 bodova |
| 2. za sastavljanje redovnih i izvanrednih pravnih lijekova | 40 bodova |

Za izvanparnični postupak izdaje se uputnica u vrijednosti kako slijedi:

– do 120 bodova pod točkom 1. do tri pravne radnje;

– do 80 bodova pod točkom 2. do dvije pravne radnje.

Članak 8.

UPRAVNI SPOROVI

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. tužba, odgovor na tužbu | 55 bodova |
| 2. zastupanje na raspravi | 40 bodova |

Za upravne sporove izdaje se uputnica u vrijednosti za najviše dvije pravne radnje i to pravne radnje pod točkama 1. i 2. Ukoliko u upravnom sporu nije predviđeno održavanje rasprave, izdaje se uputnica na vrijednost radnje iz točke 1.

Članak 9.

POSTUPAK ZAŠTITE PRAVA PRED POSLODAVCEM

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. obrazloženi podnesci | 50 bodova |
| 2. za sastavljanje zahtjeva za zaštitu prava | 50 bodova |
| 3. u postupcima medijacije | 50 bodova |

Za postupak zaštite prava pred poslodavcem izdaje se uputnica u vrijednosti za najviše 4 pravne radnje u vrijednosti do 200 bodova.

Članak 10.

PRAVNI SAVJET

|  |  |
| --- | --- |
| PRAVNE RADNJE | VRIJEDNOST PRAVNE RADNJE |
| 1. pravni savjet | 50 bodova |

Za pravni savjet izdaje se uputnica u vrijednosti za najviše jednu pravnu radnju u vrijednosti do 50 bodova.

Članak 11.

U vrijednosti postupka, odnosno pojedine pravne radnje, utvrđene na temelju ove Uredbe, sadržan je i iznos poreza na dodanu vrijednost.

Članak 12.

UTVRĐIVANJE VRIJEDNOSTI BODA

Za 2010. godinu vrijednost boda utvrđuje se u visini od 3 kune.

Članak 13.

Po završetku postupka, odnosno izvršenju pravne radnje za koju je uputnica izdana, pružatelj je dužan vratiti obračunatu uputnicu Uredu, u Zakonom propisanom roku. Uz uputnicu pružatelj je dužan priložiti:

– originale računa za nastale troškove,

– presliku presude,

– dokaze o poduzetim pravnim radnjama,

– presliku podneska kojim je postupak pokrenut, odnosno odluke kojom je postupak okončan.

U obračunu uputnice navodi se ukupan iznos vrijednosti pojedinog postupka, odnosno pojedine pravne radnje kao i visina ranije primljenih iznosa po uputnici.

Članak 14.

Ova Uredba stupa na snagu danom objave u »Narodnim novinama«.

Klasa: 701-01/09-02/01

Urbroj: 5030109-09-3

Zagreb, 21. siječnja 2010.

Predsjednica
Jadranka Kosor, dipl. iur., v. r.

Uredba, NN 14/2010-337